**ELŐTERJESZTÉS**

**Szombathely Megyei Jogú Város Közgyűlésének 2024. április 25-i ülésére**

**Javaslat**

 **a Pozsony utca 47. szám alatti ingatlanon megvalósuló, a szociális ellátórendszer fejlesztésére vonatkozó pályázat benyújtására**

Szombathely Megyei Jogú Város Önkormányzata számára kiemelten fontos a helyi szociális ellátórendszer fejlesztése, elsősorban a társadalmi lemaradással veszélyeztetett csoportok helyzetének javítása és a családi terhek csökkentése érdekében.

Szombathely Megyei Jogú Város Közgyűlése a 265/2023. (IX.28.) Kgy. számú határozatában kinyilvánította szándékát arra nézve, hogy a Pozsony utca 47. szám alatti ingatlanon egy legalább 24 fős nappali intézményt kíván létrehozni autizmus spektrum zavarral élők számára, továbbá a jelenleg meglévő 40 fő idős személy nappali ellátása mellett a kapacitást legalább 14 fő férőhellyel növelni kívánja a demens nappali ellátás tekintetében.

Az ezzel összhangban elkészült Koncepcionális javaslat szerint az ingatlanon megvalósuló infrastrukturális beruházás célja, hogy továbbra is biztosítsa a lakókörnyezetben élő idős korúak nappali ellátását, valamint, hogy megteremtse Szombathelyen az autizmussal élők nappali ellátását.

Az időskorúak nappali ellátását továbbra is a Pálos Károly Szociális Szolgáltató Központ és Gyermekjóléti Szolgálat végzi, az autisták nappali ellátására Szombathely Megyei Jogú Városa egy új intézmény létrehozását tervezi.

Az előzetes műszaki-szakmai egyeztetések alapján a leginkább költséghatékony megoldás a Szombathely, Pozsony u. 47. szám alatt működő Idősek Klubja épületének felújítása és bővítése oly módon, hogy az a jelenlegi 40 fős férőhelyszám 14 fő demens személy ellátására alkalmas férőhellyel bővül, valamint – szintén a meglévő épületrész felhasználásával és bővítésével – 24 fős felnőtt autista nappali ellátást biztosító intézmény létesül az ingatlanon.

A telek mérete 2 174 m2, a rajta lévő épület alapterülete 638 m2. A telek építési övezeti besorolása: kisvárosias lakóövezet; 40 százalékos beépíthetőségi, 5,50 m építménymagassági előírással. A meglévő épületet tekintve elmondható, hogy az elavult műszaki állapot ugyan fennáll, de az épületek szerkezeti állapota megfelelő a további hasznosításukhoz.

A meglévő épületek felújításával, átalakításával és bővítésével hozzuk létre a két funkciót befogadó új épületegyüttest. Az épület földszintes kialakítását megtartva, hagyományos épületszerkezetek alkalmazásával, a mai kor energetikai követelményeinek megfelelően épül meg az új létesítmény egy telken, közös határoló szerkezettel, de működését tekintve önálló egységként. A funkcionális elrendezés logikus, a szakmai elvárásokat tükröző (szakértővel egyeztetett) módon és az előírt akadálymentesítéssel kerül megtervezésre. Mindkét intézmény közvetlen kertkapcsolattal rendelkezik majd, melyek a foglalkoztatók, illetve fedett teraszok felől is megközelíthetőek lesznek. Az épülethez árnyékolókkal ellátott teraszok, zöldfelületek kapcsolódnak. Az intézmények megközelítéséhez szükséges parkoló férőhelyek szintén közös használatúak. Az előkészítés során a szakemberek segítségével elkészítettük a vázlatrajzot, meghatároztuk a működéshez szükséges helyiségek listáját. A Koncepció megvalósítása érdekében szükséges HÉSZ módosítás előkészítése folyamatban van.

A projekt erőforrás kerete: a Terület- és Településfejlesztési Operatív Program Plusz TOP PLUSZ-3.4.1-23 azonosító számú, Fenntartható humán infrastruktúra fejlesztések című felhívásra benyújtandó, TOP PLUSZ Városfejlesztési Programtervben (TVP) nevesített „Szociális alapszolgáltatások fejlesztése” című támogatási kérelem keretében igényelhető támogatási forrás, amelynek összege bruttó 680.000.000,- Ft, támogatási intenzitás 100 százalék.

A beruházás tervezett megvalósítási időszaka 2025.01.01.- 2026.12.31. közötti időtartam, összesen 24 hónap.

Fentiekre tekintettel javaslom, hogy a Közgyűlés az előterjesztés mellékletét képező Koncepcionális javaslat alapján határozza el a támogatási kérelem benyújtását, hatalmazzon fel a szükséges dokumentumok aláírására és a kérelem benyújtására, valamint nyertes pályázat esetén a Támogatási Szerződés aláírására.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2024. április „ ”**

 **/: Dr. Nemény András :/**

**HATÁROZATI JAVASLAT**

**….…./2024. (IV. 25.) Kgy. számú határozat**

Szombathely Megyei Jogú Város Közgyűlése a szociális ellátórendszer fejlesztésére vonatkozó koncepciótervet megtárgyalta, és a következő döntéseket hozza:

A Közgyűlés az előterjesztés mellékletét képező Koncepcionális javaslatot jóváhagyja, és elhatározza a támogatási kérelem benyújtását a TOP PLUSZ-3.4.1-23 azonosító számú, „Szociális alapszolgáltatások fejlesztése” című pályázati felhívásra. Egyúttal felhatalmazza a Polgármestert a benyújtáshoz szükséges valamennyi dokumentum aláírására és a támogatási kérelem benyújtására, továbbá nyertes pályázat esetén a Támogatási Szerződés aláírására.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért:

 Nagyné Dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal